Vealøs sportskapell

Vealøs sportskapell er et kapell fra 1958 som ligger på Vealøs i Skien kommune, Telemark fylke. Byggverket er i tre og har 100 plasser. I 1953 ble det nedsatt en komité som skulle arbeide med planer for et sportskapell på Vealøs. I komitéen var det representanter fra KFUM, KFUK, Kristelig Skolelag og Skien Indremisjons Ungdomsforening. Planene ble bifallt av biskop Johannes Smidt. Arbeidet ble satt i gang i 1956, først med å reise en mindre kapellhytte med peisestue, og i påsken 1957 ble denne tatt i bruk første gang. Man innså imidlertid snart at det ikke var økonomi til å realisere de opprinnelige planene om et stort kapell, og det endte med at man heller utvidet kapellhytta med alterparti og tårn. Det nye kapellet ble populært, og allerede i 1960 ble det gjort en utvidelse av peisestua. I november samme år ble bygget innviet av biskop Kaare Støylen. De høye besøkstallene medvirket til at planene om et større kapell ble tatt frem igjen, og i 1968 sto dette ferdig slik arkitekten opprinnelig hadde tegnet det. Referanser Litteratur Henriksveen, Herman, red. (1986). «Vealøs sportskapell». Kirker i Telemark. Stathelle: Flora forlag. s. 36-37. ISBN 82-90695-00-4. Alf Henry Rasmussen (1993). «Vealøs sportskapell». Våre kirker. Norsk kirkeleksikon. Kirkenær: Vanebo forlag. s. 499. ISBN 82-75-27022-7. Eksterne lenker (no) «Vealøs sportskapell». Kulturminnesøk. Riksantikvaren – Direktoratet for kulturminneforvaltning.